Nytteløst frihetsraid

22. mai 2012 10:31 Sist oppdatert 22. mai 2012

Datalagringsdirektivet og narkorazziaer på skolene er eksempler på at staten i større og større grad overvåker hvert steg vi tar.

Si ;D-innlegg

Dette er et Si ;D-innlegg. Meninger i teksten står for skribentens regning. Innlegg kan sendes Dette er et Si ;D-innlegg. Meninger i teksten står for skribentens regning. Innlegg kan sendes hit

Bildet er fra en narkotikarazzia på Sogn videregående skole i Oslo i 2005. «Politiet burde heller bruke ressursene sine på forebyggende arbeid», mener Eirik Aarnes (16). Knut Snare

På Stortinget ble det den 10. mai vedtatt at narkorazziaer skal bli lov i norsk skole, men elevene skal selv gi skriftlig samtykke for at politi med hunder skal kunne lete etter stoff dersom de er over 16 år. Er eleven under 16, er det nødvendig med et skriftlig samtykke fra foreldrene.

Det er likevel ytterst bekymringsverdig at dette blir foreslått i Norge. Har Stortinget gått fra vettet?

Det er provoserende at dette kun skal foregå på skolene. Hadde det blitt foreslått at man skulle gjennomføre narkorazziaer på Stortinget eller andre arbeidsplasser, hadde forslaget neppe falt i god jord hos noen. Men siden dette gjelder ungdommer, er det greit. Det er i stor grad diskriminerende mot ungdommene, og det er i strid med menneskerettighetene.

Feil bruk av ressursene

Det sies at politiet har for mye å gjøre, men det henger ikke helt på greip når dette forslaget får gjennomslag.

Har ikke politiet noe mer produktivt å gjøre enn å prøve å avsløre narkotikamisbrukere på skolene? Politiet burde heller bruke ressursene sine på forebyggende arbeid, istedenfor å overvåke et uskyldig miljø der de som føler seg truet lett slipper unna.

En stor del av politiet er for kyniske overfor ungdom til å drive en slik type razzia. Jeg har opplevd denne typen narkorazzia på min skole. Vi fikk ikke gå ut av klasserommet, og en venn av meg ble stoppet i døren da han ba om å få gå ut. Det finnes nok flere tilfeller som ligner på andre skoler.

Må stoppes

Det er også verdt å tilføye at razziaene faktisk går ut over skoletiden. Undervisningen stopper opp på grunn av denne idiotiske gjennomsøkingen, og dette fører til at vi mister mellom 15 og 20 minutter skoletid som kunne blitt brukt på skoleoppgaver og læring. Hva gir politiet og staten rett til å avbryte skoledagen vår på denne måten?

Hadde det vært greit om politiet uten forvarsel kom innom en arbeidsplass for å sjekke om noen hadde brukt narkotiske stoffer i det siste?

Jeg tviler på at svaret er ja. Jeg liker ikke veien dette går. Datalagringsdirektivet og narkorazziaer på skolene er eksempler på at staten i større og større grad overvåker hvert steg vi tar, og jeg syntes ikke dette er greit på noen måte. Dette må stoppes før det er for sent.

Eirik Aarnes (16)